Tristania

Tristania je názov nórskej hudobnej skupiny hrajúcej gotický metal. Bola založená koncom roku 1996 hudobníkmi Mortenom Velandom, Einarom Moenom a Kennethom Ølssonom.
Hudba.
Hudobný štýl Tristanie býva najčastejšie považovaný za gotický metal s prvkami doom metalu, alebo sa tiež zvykne nazývať „temným“ gotickým metalom.
Na začiatku kariéry Tristania využívala black metalové riffy sprevádzané klávesmi, výraznou hrou na bicie a ženskými opernými vokálmi, čo prispievalo k temnej atmosfére piesní. Kombinácia týchto prvkov, klasických hudobných nástrojov (organu, fláut, huslí) a rýchlych black metalových riffov zabezpečila Tristanii výnimočné postavenie medzi skupinami príbuzných žánrov.
V hudbe Tristanie je okrem vyššie spomínaných prvkov takisto citeľná inšpirácia doom metalom, ktorá sa prejavuje najmä v občasných pomalých, melancholických gitarových riffoch. Za prvky gotického metalu sa zase okrem iného považujú veľkolepé chóry.
Za zmienku stojí aj využívanie troch rôznych typov hlasov v ich tvorbe. Sú to už spomínané ženské operné vokály (spievané Vibeke Stene), death metalové vokály (Kjetil Ingebrethsen a tiež gitarista Anders Høyvik Hidle) a mužský čistý baritón (Østen Bergøy).
História skupiny.
O vznik skupiny v roku 1996 sa zaslúžili Morten Veland, Einar Moen a Kenneth Ølsson, ktorí tým opustili ich predošlú kapelu nazvanú Uzi Suicide. Neskôr sa pridali Anders Høyvik Hidle (gitarista), Rune Østerhus (basgitarista) a speváčka Vibeke Stene a bolo vydané demo nazvané jednoducho "Tristania", čoskoro (v tom istom roku – 1997) nasledované aj debutovým albumom "Widow's Weeds".
Po singli "Angina" bol vydaný druhý album Tristanie nazvaný "Beyond the Veil". Ten je dodnes mnohými považovaný nielen za najlepšie dielo skupiny, ale taktiež za nahrávku, ktorá najlepšie vystihuje ich hudobný štýl. V tomto čase bol zo skupiny vyhodený Morten Veland, ktorý do toho času písal texty piesní skupiny, komponoval jej hudbu, hral na gitaru a tiež spieval. Skupina svoje rozhodnutie odôvodnila „hudobnými a ľudskými rozdielmi“. Veland po svojom odchode z Tristanie založil skupinu známu ako Sirenia, ktorej tvorba sa obzvlášť vo svojich začiatkoch štýlom podobala nahrávkam Tristanie, na ktorých sa dovtedy Veland podieľal.
Po dlhšej prestávke bol v roku 2001 napokon vydaný tretí album skupiny – "World of Glass", na ktorom sa odzrkadlil odchod Mortena Velanda. Death metalové vokály, dovtedy spievané ním, pre Tristaniu naspieval Ronny Thorsen zo skupiny Trail of Tears, čisté mužské vokály si zobrali na starosti Jan Kenneth Barkverd a Østen Bergøy. V tomto čase sa tiež Bergøy a Kjetil Ingebrethsen začínajú považovať za trvalých členov Tristanie.
Album "Ashes" vydaný roku 2005 bol prvou nahrávkou, ktorú Tristania vydala pod nahrávacou spoločnosťou SPV, keďže v tom čase vypršal ich kontrakt s Napalm Records. Album sa nesie v progresívnom duchu. Zaujímavosťou je, že texty k dvom piesňam na tomto albume, "„Libre“" a "„Circus“", boli napísané webmasterom stránky Tristania.com Kjartanom Hermansenom, zatiaľ čo skladba "„The Wretched“" je založená na jeho básni „Ascending: Descending“. Na albume "Ashes" taktiež došlo k výmene pre Tristaniu typických huslí za violončelo, na ktoré hral Hans Josef Groh.
V roku 2006 sa k skupine pridal druhý gitarista Svein Terje Solvang, ktorý dovtedy Tristaniu doprevádzal iba na živých vystúpeniach. V apríli naopak kapelu opustil Kjetil Ingebrethsen.
Ich dosiaľ posledný album "Illumination" bol vydaný v januári roku 2007. O mesiac neskôr, 27. februára, oznámila speváčka skupiny Vibeke Stene svoj odchod zo skupiny. Ako príčinu uviedla osobné dôvody. Informácie o novej speváčke sa objavili na oficiálnej stránke kapely v októbri toho istého roku. Išlo o Talianku Mariangelu "Mary" Demurtas. Dva mesiace na to, v decembri, začala skupina uverejňovať dátumy prvých turné s novou speváčkou.